АҞӘА, лаҵара 17 - Sputnik. Аполициаа Вашингтон иҟоу Венесуела Ацҳаражәҳәарҭа иҩналеит, уи аҩнуҵҟа ахыбра анапахьы аагара иаҿагыланы иқәгылоз ауаа дырбаандаҩырц. Абри атәы аанацҳауеит РИА Новости.
"Аполициаа Ацҳаражәҳәарҭа иҩналеит Embassy Protection Collective (Ацҳаражәҳәарҭа аҩнуҵҟа ахыбра анапахьы аагара иаҿагылан иқәгыло ауаа) адгылаҩцәа", - ҳәа лыҩуеит активист Медеиа Бенджамин Twitter аҿы.
Адыррақәа рыла, Ацҳаражәҳәарҭа зыхьчо аполициаа аоппозициаа рҟынтәи ԥшьҩык ауаа дырбаандаҩит.
РИА Новости акорреспондент аҭыԥ аҟынтәи иааицҳауеит Мадуро идгылаҩцәа ԥыҭҩык Ацҳаражәҳәарҭа аҩнуҵҟа иҟоуп уажәыгьы, Ацҳаражәҳәарҭа ахыбрахь инеит жәаба рҟынӡа аполициатә машьынақәа, ацхыраара ласы амашьынақәа, ахыбрахь уназго амҩақәа аркуп, аполициаа иҟоу ахҳәаа арҭом ҳәа.
Убри аамҭазы ахыбра рҽадырхалоит Мадуро идгылаҩцәеи иҿагылаҩцәеи.
Аҩадатәи Америказы Венесуела Адәныҟатәи аусқәа рминистр ихаҭыԥуаҩ Карлос Рон аҳәамҭа ҟаиҵеит Венесуела ЕАА азинхьчаратә усбарҭақәа Ацҳаражәҳәарҭа аҵакыраҿ рыҟазаара закәаншьаҭа амам ҳәа.
"Венесуела аиҳабыра ЕАА азинхьчаратә усбарҭақәа Ацҳаражәҳәарҭа аҵакырахь анеира азин рынаҭом. Дарбанызаалак Ацҳаражәҳәарҭа иҩналара азиншьаҭа амам, Венатәи аконвенциа еиланагоит", - ҳәа иҩуеит иара Twitter аҿы.
Венесуелатәи адипломатцәа уаанӡа ЕАА аҵакыра аанрыжьхьан. Ацҳаражәҳәарҭаҿы иҟаз Мадуро идгылоз америкатәи активистцәа ракәын.